KIRJALLINEN KYSYMYS E-2483/00 esittäjä(t): Theresa Villiers (PPE-DE) komissiolle. Euroa koskeva tiedotuskampanja.



Virallinen lehti nro 136 E , 08/05/2001 s. 0040 - 0041



KIRJALLINEN KYSYMYS E-2483/00 esittäjä(t): Theresa Villiers (PPE-DE) komissiolle (24. heinäkuuta 2000) Aihe: Euroa koskeva tiedotuskampanja 1. Kuinka paljon Prince-ohjelmalle vuonna 2000 myönnetyistä 32 miljoonasta eurosta käytetään euroa koskevaan tiedotuskampanjaan ja kuinka paljon siihen käytetään vuonna 2001? 2. Tiedonannossa, joka koskee tiedotusstrategiaa EMUn toteuttamisen loppuvaiheessa (KOM(2000) 57 lopullinen), komissio toteaa, että Euro Euroopan yhteinen raha -kampanja käynnistettiin vuonna 1996 osana Prince-ohjelmaa (Euroopan kansalaisten tiedotusohjelma), ja siihen on käytetty yli 117 miljoonaa euroa viimeisten neljän vuoden aikana. Vuosina 19981999 noin kaksi kolmasosaa tästä summasta on käytetty sopimusten kautta. Voiko komissio kertoa, mitä tehtiin rahoituksesta jäljelle jäävällä kolmasosalla, jota ei käytetty kahdenvälisten sopimusten kautta? Saiko Yhdistynyt kuningaskunta rahoitusta joko suoraan tai epäsuorasti? Jos vastaus on myönteinen, mihin tarkoituksiin? Jatkuuko rahoitus vuosina 2000 ja 2001? 3. Toukokuun 12. päivänä 2000 antamassaan vastauksessa kirjalliseen kysymykseeni E-0922/00(1) komission jäsen Reding totesi, että komissio ei ole tehnyt Yhdistyneen kuningaskunnan kanssa mitään kahdenvälistä euroa koskevaa sopimusta, mutta että se on kuitenkin valmis vastaamaan kaikkiin sille esitettyihin tiedotuspyyntöihin. Onko komissio saanut yhtään tiedotuspyyntöä Yhdistyneen kuningaskunnan hallitukselta vastauksen antamisen jälkeen? Jos vastaus on myönteinen, voiko komissio esittää yksityiskohtaisia tietoja? 4. Euroopan keskuspankki on myöntänyt 80 miljoonaa euroa Euro 2002 -tiedotuskampanjaansa ja keskittyy seteleiden ja kolikoiden ulkonäköön ja niiden keskeisiin tunnusmerkkeihin sekä nimityksistä ja siirtymävaiheen menettelyistä tiedottamiseen. Koska EKP:n kampanjan tavoitteena on jakaa kansalaisille asiatietoja, miten komissio perustelee oman laajan ja kalliin kampanjansa? (1) EYVL C 374 E, 28.12.2000, s. 186. Pedro Solbes Miran komission puolesta antama vastaus (16. lokakuuta 2000) 1. Prince-ohjelman määrärahat budjettikohdassa B3-306 ovat vuonna 2000 kaikkiaan 37 miljoonaa euroa. Niistä yhteensä 32 miljoonaa euroa on tarkoitettu euroaiheiseen tiedottamiseen. Koska vuoden 2001 talousarviomenettely on vielä kesken, vuoden 2001 määrärahojen tarkkaa määrää ei vielä tiedetä. Euroaiheiseen tiedottamiseen osoitetaan tältä osin kuitenkin todennäköisesti saman verran varoja kuin kuluvanakin vuonna. 2. Kumppanuus on jäsenvaltioille vapaaehtoista ja perustuu yleissopimuksiin, joissa osapuolina ovat kansallinen ministeriö ja komissio. Euroopan parlamentti on ollut osallisena menettelyssä. Vuoteen 2000 liittyy 13 yleissopimusta, joista osa on jo allekirjoitettu ja osa on tarkoitus allekirjoittaa lähiaikoina. Mukana ovat kaikki jäsenvaltiot, lukuun ottamatta Tanskaa ja Yhdistynyttä kuningaskuntaa. Jäsenvaltioiden kanssa tehtäviin yleissopimuksiin on tarkoitettu noin kaksi kolmasosaa käytettävissä olevista määrärahoista. Loppuosasta rahoitetaan kansainvälistä kumppanuustoimintaa järjestäytyneen kansalaisyhteiskunnan eri toimijoiden kanssa (valtiosta riippumattomat järjestöt, yhdistykset, liitot) tiedotushankkeita koskevien ehdotuspyyntöjen perusteella, EU:n ulkopuolisille maille suunnattua tiedotusta, euroaiheiseen tiedotukseen soveltuvien välineiden ja kanavien kehittämistä (verkkosivut, tiedotuslehti, CD-ROM, videot), koordinointikokouksia jäsenvaltioiden, Euroopan keskuspankin (EKP) ja toimielinten välillä sekä mielipidetutkimuksia. Rahoitus katetaan budjettikohdan B3-306 määrärahoista, ja siihen on tarkoitus ottaa määrärahoja myös vuosille 2001 ja 2002, ellei talousarviomenettelyssä muuta päätetä. 3. Komissio ei ole saanut Yhdistyneeltä kuningaskunnalta ainoatakaan tietopyyntöä tältä osin. 4. EKP:n tiedotuskampanjalla on erittäin selvät tavoitteet: tarkoituksena on tiedottaa eurokolikoiden ja -seteleiden turvallisuuteen liittyvistä asioista sekä totuttaa suuri yleisö eurokolikoihin ja -seteleihin ja niiden käyttöön. Kaikki muu EMUa ja yhteistä rahaa koskeva tiedotus kuuluu jäsenvaltioiden toimivaltaan ja hoidetaan yhteistyössä EU:n toimielinten kanssa. Komissio haluaa kiinnittää arvoisan parlamentinjäsenen huomion siihen, että yhteisön talousarviosta on sitten vuoden 1996 myönnetty euroaiheiseen tiedotukseen yhteensä 149,6 miljoonaa euroa eli viidessä vuodessa vajaat puoli euroa kansalaista kohti. Summaa ei voi pitää suurena, kun kyse on näinkin tärkeästä haasteesta.